དེ་ཡང་སྙན་ངག་ནི་རྟོག་པའི་སྒྱུ་འཕྲུལ་གྱི་རྩལ་ལས་བྱུང་བའི་རྣམ་ཤེས་དང་དེའི་གྲོགས་སུ་བྱུང་བའི་ཤེས་རབ་ཟུང་འཇུག་གི་འཚོལ་སྙེག་ཞིབ་གཤེར་གྱི་ལོངས་སྤྱོད་ཉག་གཅིག་ཏུ་གྱུར་ཡོད་པ་གདོན་མི་ཟ་ཞིང་།རྣམ་ཤེས་ཀྱི་བཙའ་བཤིག་པ།རོལ་དབྱངས་ལའང་ཟ་འཕྲུག་སློང་བའི་ཚེ་སྲོག་གི་གཏིང་རུམ་ཞིག་ནས་ཐ་སྙད་དང་ཡིད་བརྙན།ཁ་དོག་དང་སྤྲོས་བརྗོད།གོ་རིམ་དང་བསྡུས་བརྗོད་ཅི་རིགས་ཀྱི་ལག་རྩལ་འདོད་དགུ་བ་ཞིག་གིས་དགའ་སྐྱོ་ཆགས་སྡང་གི་སྣོད་ལ་ཁ་གསབ་བྱས་ནས་སྙན་ངག་གམ་སྐད་ཆའི་སྒྱུ་རྩལ་གྱི་རིག་པ་སྔོགས་འདོན་བྱེད་བཞིན་མཆིས་སོ།།དུས་རབས་བཅུ་དགུ་པའི་དུས་དཀྱིལ་དུ་ཧྥ་རན་སའི་སྙན་ངག་པ་བྷོ་སྒྲེ་ལེ་ཨར་ནི་ལྷུག་རྩོམ་སྙན་ངག་ཅེས་པའི་རྩོམ་ཐབས་མི་འདྲ་བ་འདི་རང་རྐྱ་ཐུབ་པའི་རྩོམ་རིག་ཅིག་ཏུ་ངོས་འཛིན་དང་གསར་གཏོད་གནང་བའི་ཤིང་རྟའི་སྲོལ་འབྱེད་དུ་གྱུར་པ་ནས་བཟུང་།འཛམ་གླིང་རྩོམ་རིག་ངོས་འཛིན་གྱི་སྡིངས་ཆའི་ཁྲོད་སྔ་ཕྱིར་ལྷུག་རྩོམ་སྙན་ངག་གི་རང་མདངས་ཇེ་བཟང་དུ་གྱུར་ནས་ད་ལ་ཐུག་ཡོད།དུས་ཚོད་ཀྱི་ལྟོས་བཅས་དབང་གིས་བོད་ལའང་རྩོམ་རིག་གསར་བའི་ལོ་ལེགས་འཕེལ་རྒྱས་སུ་སླེབས་དང་སླེབས་མུས་སུ་ཡོད་ནའང་།བོད་ཀྱི་རྩོམ་རིག་གི་འཕེལ་རྒྱས་ཁྲོད་ལྷུག་རྩོམ་སྙན་ངག་གིས་འཕེལ་རྒྱས་ཀྱི་གོ་ས་ཅི་ཡང་ཟིན་མེད།དེ་བས་བོད་ཀྱི་ལྷུག་རྩོམ་སྙན་ངག་ནི་ཉམ་ང་ཞིང་འཁོས་ཀ་ཞན་པའི་རི་འདབས་ཀྱི་རྫི་བོ་བཞིན་དུ་སྐྱ་ཆད་སྔོ་སྡུག་ཅིག་ཡིན་ནའང་བཀྲ་ཤིས་རྣ་ནག་མ་དང་ལྷན་ཅིག་ཏུ།མི་རབས་གསུམ་པའི་སྙན་ངག་པ་ས་དཀྱིལ་ཚེ་བཀྲ་ལགས་ཀྱིས་ཡུལ་ཅན་རང་ངོས་ཀྱི་འཆར་སྒོ་ཡངས་པོར་ཕྱེས་པའི་བསམ་བཀོད་དང་།ཡུལ་རང་མཚན་གྱི་སྟེང་གི་ཞིབ་འབྲི་དང་དོན་བརྗོད།དེའི་བར་སྟོང་གི་དུས་ཚོད་དང་བརྩེ་དུངས།རྗོད་བྱེད་ཚིག་གི་ཆ་ནས་ཉུང་བསྡུས་རན་པའི་ལྷུག་རྩོམ་སྙན་ངག་གི་མགོ་དང་ཡན་ལག་ལ་དྭངས་གཙང་གི་བྱབས་ཁྲུས་བྱེད་ཀྱིན་གདའ་འོ་སྙམ།ལྷུག་རྩོམ་སྙན་ངག་ནི་ལྷུག་རྩོམ་དང་སྙན་ངག་གཉིས་ཆར་ལ་ཉམས་རྒྱུས་ཕུན་སུམ་ཚོགས་པ་རྙེད་པའི་ཐོད་རྒལ་གྱི་རྩོམ་ཐབས་ཤིག་དང་།ཚེ་སྲོག་དང་རོལ་དབྱངས་ཀྱི་བདེན་པ་དེ་ནང་སེམས་ཀྱི་འཆར་ཡན་དང་ཕྱི་དངོས་ཡོད་ཀྱི་གནས་ལུགས་གཉིས་ལྷན་ཅིག་ཏུ་བསྲེས་པའི་ཉིང་བཅུད་དུ་རྩོམ་དགོས་པ་ཞིག་ཀྱང་རེད།དེ་ལྟར་ན་གཉུག་གཤིས་དང་ཚོར་བའི་ཁམས་ཡངས་པའི་ཀློག་པ་པོས་སྒྱུ་རྩལ་གྱི་རྟོགས་པ་ཀློང་བརྡོལ་དུ་ནང་བྱན་ཆུབ་ཐུབ་པའི་ཁྱད་ཆོས་མངའ།